هيدروجين خضر

لهيدروجين لخضر هوّا هيدروجين كيتّنتج ب مصادر د طّاقة لمتجددة بشكل كامل. ف لعادة لهيدروجين كيتّنتج من لڭاز طّابيعي، ف پروصي لي كيلوّت لبيئة. معا تّطور لحالي ديال طيكنولوجيا د لإنتاج د طّاقة شّمسية ؤ طاقات نقية خرة، لي غادية ؤ كاترخاص، ولا لپروصي د لإنتاج د لهيدروجين لخضر مومكين ؤ مربح قتيصاديا على لمدى لقريب. سّرتيفات ديال لهيدروجين لخضر كيشتارطو كتر من 60 تال 70% ديال تخفيض نّبيعاتات د لڭازات.

 لإنتاج 
كاينين عاداد د لپروصيات باش كيتّنتج لهيدروجين بشكل "خضر" (ب طاقة نقية ؤ متجددة)، من بينهوم:
 إيليكطروليز د لما لي كاتدار ب تريسينتي تّنتج ب طاقة نقية.
 معاودة د لبوخار ديال لبيوميطان.
 ستيعمالات 
 طرونسپور 
لهيدروجين يقدر يتخدّم كا فيول د لهيدروجين ف لموطور دّخلاني د لحريق. ماشي غير طّونوبيلات مي حتا نواع خرين د لمركوب، بحال لكاميوات يقدرو يخدمو ب لهيدروجين. عاداد د شّركات لكبار ف ؤروپا، بحال ڤولڤو، فورد ؤ دايملر علنو بلي غادي ينقصو لبيع د لمركوب د دّييزيل باش ينتاقلو ل لهيدروجين، بشكل تدريجي تا يحبسو دّييزيل ف مرة ف 2040.

 شوفاج 
لهيدروجين يقدر يتخدّم ف طّياب ؤ شّوفاج. لحوكومة لبريطانية مبلانية تدير ضيمو باش تبيّن كيفاش يقدر يتوزّع ؤ يتخدّم لهيدروجين ف بزاف د دّيور د سّكنى.

 قتيصاد 
ل حد 2021، لمارشي لعالمي د لهيدروجين تقدّر ب 897,5 مليون دولار ميريكاني، ؤ يقدر يوصل ل 2,5 مليار دولار ف 2028، ؤ كيتوقّع بلي غادي يوصل ل 300 مليار ف لقيمة د لمارشي د ليكسپور ف 2050، ؤ يخلق 400.000 منصب د لخدمة ف طّاقة لمتجددة ؤ لإنتاج د لهيدروجين. لمقدار د لإنتاج د لهيدروجين لخضر داز من تقريبا والو ف 2019-2020، تال 121 ڭيڭاواط على مجموع د 136 پروجي ف نّص د 2021.

 ف لمغريب 
ف إطار سّياسة طّاقية د لمغريب، من بين لأهداف لي باغي يوصل ليها هوّا تحقيق 52% د لحاجات طّاقية ديالو ب مصادر متجددة د طّاقة معا 2030. لإنتاج ديال لهيدروجين لخضر داخل حتا هوّا ف هاد لإطار. تّيفاقية لمغريبوألمانية د لهيدروجين لي تسنات ف يونيو 2020، كاتنص بلي ألمانيا غادي تدعم لمغريب ف لبني ديال محطات د لإنتاج ديال لهيدروجين ب ستيعمال طّاقة شمسية. لقيمة د دّعم واصلة ل 300 مليون يورو. ولاكين باش يحقق إنتاج كافي د لهيدروجين لخضر، غادي يخص لمغريب يزيد بزاف ف لإنتاج د طّاقة شمسية سيرتو على ود تحلية د لما لمالح لي غادي يحتاج ليها على ود لما ديال لپروصي د ليليكطروليز. وخا لپوطونسييل ديالو كبير، ل حد 2019 لمغريب كان كينتج 30 مرة د طاقة شّمسية قل من ألمانيا.

 مصادر 

تصنيف:قتيصاد د لهيدروجين
تصنيف:قتيصاد د طاقة لبديلة
تصنيف:مقالات فيها مصدر و 3000 بايت